
RAPORT PRIVIND SITUAŢIA HIDROMETEOROLOGICĂ

ŞI A CALITAŢII MEDIULUI

în intervalul 20.09.2026, ora 08.00 – 21.09.2026, ora 08.00
I.
SITUAŢIA HIDROMETEOROLOGICĂ
1. Situaţia și prognoza hidrologică pe râurile interioare și Dunăre, din 21.09.2026, ora 08.00

RÂURI: 

Debitele au fost relativ staționare.

Debitele se situează, în general, sub mediile multianuale lunare, la valori cuprinse între 30–90% din acestea, mai mari (în jurul și peste mediile lunare) pe unele râuri din bazinul superior și mijlociu al Ialomiței și mai mici (sub 30%) pe râurile din bazinele hidrografice: Iza, Tur, Lăpuș, Crasna, Barcău, Crișuri, Arieș, Moravița, Caraș, Nera, Cerna, Suceava, Rm. Sărat, Bârlad, bazinul inferior al Someșului, pe cursul superior și mijlociu al Siretului, pe cursul superior al Prutului și pe unii afluenți ai acestuia, pe unii afluenți din bazinele Jiului, Oltului, Argeșului, Trotușului și pe râurile din Dobrogea.

Nivelurile pe râuri la stațiile hidrometrice se situează sub COTELE DE ATENȚIE.
Debitele vor fi, în general, staționare.

Sunt posibile creșteri de niveluri și debite pe unele râuri din zonele de deal și de munte, mai ales pe cele din nordul țării, ca urmare a precipitațiilor prognozate, mai însemnate cantitativ.

Nivelurile pe râuri la stațiile hidrometrice se vor situa sub COTELE DE ATENȚIE.

DUNARE:
Debitul la intrarea în țară (secțiunea Baziaș) în intervalul 20 – 21.09.2026 a fost staționar, având valoarea de 1550 m3/s, sub media multianuală a lunii septembrie (3800 m3/s). 
În aval de Porțile de Fier debitele au fost în creștere pe sectorul Gruia – Vadu Oii,  staționare pe sectorul Brăila – Galați și în scădere pe sectorul Isaccea – Tulcea.

Debitul la intrarea în țară (secțiunea Baziaș) va fi în creștere (1600 m3/s).

În aval de Porțile de Fier debitele vor fi în creștere pe sectorul Gruia – Isaccea și staționare la Tulcea.

2. Situaţia meteorologică în intervalul 20.09.2026, ora 08.00 – 21.09.2026, ora 08.00

A.N.M. a emis o INFORMARE Meteorologică / ATENŢIONARE Meteorologică, cod galben: 

INFORMARE Meteorologică - valabilă în intervalul 21.09.2026, ora 10.00 – 24.09.2026, ora 10.00, vizând intensificări ale vântului, ploi moderate cantitativ, răcire accentuată, conform căreia: Temporar vântul va avea intensificări, luni (21 septembrie) în cea mai mare parte a teritoriului, iar marți (22 septembrie) în Oltenia, local în Muntenia și la munte. Vor fi viteze în general de 45...55 km/h, iar în zona montană înaltă de 70...80 km/h.

Valorile termice vor scădea accentuat (în medie cu 8...12 grade), vremea devenind rece pentru această dată, luni în jumătatea de nord a teritoriului, marți și miercuri și în cea de sud. În general, maximele termice se vor situa între 14 și 21 de grade, iar cele minimele din nopțile de marți spre miercuri (22/23 septembrie) și miercuri spre joi (23/24 septembrie) între 2 și 11 grade, cu cele mai scăzute valori în depresiuni.

Vor fi perioade cu averse, temporar însoțite de descărcări electrice, luni în nord, centru, est și sud-est, apoi și în rest. Se vor acumula cantități de apă de 10...15 l/mp și pe arii restrânse de 20...30 l/mp. Din noaptea de luni spre marți, la munte, în special la latitudini de peste 1700 m, trecător vor fi și precipitații sub formă de lapoviță și ninsoare.

ATENŢIONARE Meteorologică, cod galben - valabilă în intervalul 21.09.2026, ora 12.00 – 21.09.2026, ora 21.00, vizând intensificări ale vântului, în Oltenia, centrul și sudul Moldovei,  Munții Banatului, jumătatea de vest a Carpaților Meridionali, conform căreia: Pe parcursul zilei de luni vântul va avea intensificări în Oltenia, centrul și sudul Moldovei, Munții Banatului, jumătatea de vest a Carpaților Meridionali cu viteze de 50...70 km/h, iar la altitudini de peste 1700 m, de 80...90 km/h.

Aceaste mesaje meteorologice au fost transmise de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă: 

· - toate PREFECTURILE JUDEŢELOR ŢĂRII – INFORMARE Meteorologică

· - ALBA, BACĂU, CARAŞ-SEVERIN, DOLJ, GALAŢI, GORJ, HUNEDOARA, MEHEDINŢI, OLT, SIBIU, VÂLCEA, VASLUI şi VRANCEA – ATENŢIONARE Meteorologică, cod Galben

În ţara, valorile termice diurne au crescut ușor față de ziua precedentă, astfel că vremea a devenit deosebit de caldă în ea mai mare parte a țării (abateri pozitive de 5...8 grade față de mediile climatologice). Ziua cerul a fost variabil, cu înnorări în orele amiezii și seara în Carpații Meridionali și în nordul Munteniei unde izolat s-au semnalat averse slabe. Noaptea, nebulozitatea s-a extins treptat în vestul, nordul și centrul teritoriului, iar averse slabe au fost local în Crișana, Maramureș, nord-vestul Transilvaniei și pe suprafețe mici în Banat. În celelalte zone cerul a fost variabil, temporar cu înnorări în estul Munteniei și în Dobrogea unde cu totul izolat a plouat. Vântul a suflat slab și moderat, cu intensificări în a doua parte a intervalului pe crestele montane, în special din Munții Apuseni și nordul Carpaților Orientali, cu rafale în general de 60...70 km/h. Temperaturile maxime s-au încadrat între 24 grade la Joseni, Constanța și Mangalia și 32 de grade la Băile Herculane, Calafat, Băilești, Bechet și Turnu Măgurele, iar la ora 6 valorile termice erau cuprinse între 2 grade la Miercurea Ciuc și 20 de grade la Sulina. Dimineața și noaptea, izolat a fost ceață în depresiuni.
Observație: a fost emis 1 atenționare cod galben pentru fenomene meteorologice periculoase imediate.
La Bucureşti, vremea a fost deosebit de caldă. Cerul a fost variabil, iar vântul a suflat slab până la moderat. Temperatura maximă a fost de 29 de grade la Afumați și de 30 de grade la Filaret și Băneasa, iar la ora 6 se înregistrau 13 grade la Băneasa, 15 grade la Afumați și 16 grade la Filaret.
3. Prognoza meteorologică în intervalul 21.09.2026, ora 08.00 – 22.09.2026, ora 08.00

În ţara, vremea se va răci accentuat în vestul, nordul și centrul țării, unde valorile termice se vor situa local sub mediile multianuale, iar în sud și sud-est va fi în continuare cald pentru această dată. Astfel, temperaturile maxime vor fi de la 14...15 grade în nordul Moldovei și în estul Transilvaniei, până la 31 de grade, izolat în Muntenia, iar cele minime vor fi cuprinse în general între 3 și 13 grade, cu cele mai scăzute valori în depresiunile Carpaților Orientali.

Cerul va fi variabil în sud-vestul teritoriului, iar în rest va prezenta înnorări temporare. În Maramureș, Moldova, în cea mai mare parte a Transilvaniei și Dobrogei, local în Muntenia și Crișana și izolat în Banat, mai ales pe parcursul zilei și la începutul nopții, va ploua (cantități de apă de 1...10 l/mp și izolat de 15...25 l/mp cu o probabilitate mai mare la munte și în sud-est). În special în regiunile sud-estice, ploile vor fi și sub formă de aversă și vor fi însoțite de descărcări electrice și posibil de căderi de grindină și vijelii. În cea mai mare parte a zonei de munte vor fi ploi, însă noaptea, la altitudini de peste 1700 m, trecător, vor fi și precipitații slabe sub formă de lapoviță și ninsoare. Vântul va sufla slab și moderat, temporar cu intensificări mai ales după-amiaza și seara în

toate regiunile, dar cu viteze mai mari în Oltenia, centrul și sudul Moldovei (rafale de 50...70 km/h), precum și în zona montană înaltă (rafale de 80...90 km/h). Izolat vor mai fi condiții de ceață.
La Bucureşti, vremea se va menține caldă. Temperatura maximă va fi de 28...30 de grade, iar cea minimă, mai scăzută decât în intervalul precedent, se va situa în jurul valorii de 11 grade. Cerul va fi variabil ziua și temporar noros noaptea, când vor fi averse slabe (cantități de apă de 1...3 l/mp). Vântul va sufla slab și moderat, cu intensificări dupăamiaza și seara când la rafală se vor atinge viteze de până la 40...45 km/h.
II.
CALITATEA APELOR
2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

Nu au fost semnalate evenimente deosebite.

III.
CALITATEA MEDIULUI

3.1. În domeniul aerului
Agenţia Naţională pentru Protecţia Mediului informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

A.N.M.A.P.-D.J.M. Dâmbovița informează de următoarele incendii:

- în data de 20.09.2026, la ora 10.00, pe raza localității Movila, județul Dâmbovița, a fost semnalat un incendiu cu degajări de fum, în care au ars cca 9 tone de deșeuri menajere depozitate necontrolat. Echipajele I.S.U. Dâmbovița au intervenit pentru stingere. Incendiul a fost lichidat în jurul orei 11.00.

- în data de 20.09.2026, la ora 11.00, pe raza localității Racovița, județul Dâmbovița, a fost semnalat un incendiu cu degajări mari de fum, în care au ars cca 3 tone de deșeuri menajere depozitate necontrolat pe o suprafaţă de 400 mp. Echipajele I.S.U. Dâmbovița au intervenit pentru stingere. Incendiul a fost lichidat în jurul orei 12.00.

3.2. În domeniul solului şi vegetaţiei

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

3.3. În domeniul supravegherii radioactivităţii mediului

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

3.4. În municipiul Bucureşti

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

